Napokon: VAR stiže u HNL, plaća Fifa, klubovi bez troška

Trošak je milijun do milijun i pol dolara, čak 80 posto toga iznosa pokrit će Fifa, a ostatak HNS. Klubovi moraju omogućiti samo sobicu za VAR suce na stadionu...

<p>Iduće sezone gledat ćemo VAR na hrvatskim nogometnim terenima, a vrlo izvjesno i neku utakmicu s videotehnologijom ove sezone.</p><p>Zagreb će 17. siječnja ugostiti kick off sastanak, dolaze delegacija Fife i IFAB-a, tijela koje određuje pravila nogometa. Tad će HNS dobiti odobrenje za pokretanje procedure uvođenja VAR-a. Slijedi edukacija u siječnju, koju će proći svi suci osim onih koje će iduće sezone skinuti s liste.</p><p>Edukaciju su dužni proći svi, i proći će je svi suci, osim onih koji će iduće sezone biti skinuti s liste. A Sudačka je komisija navodno već napravila listu 10+10 sudaca za jesen...</p><p>Suci na terenu moraju proći neke korake, a VAR suci kompletnu obuku, koja se sastoji od sedam koraka. Edukacija je nužna kako bi se izbjegao kaos zbog nedosljedne ili loše primjene VAR-a, prečestog zaustavljanja igre... Jedan od zanimljivih detalja je, primjerice, da ako VAR sudac provjerava je li bio penal, mora ispratiti cijelu akciju, a u tom je slučaju moguće i da uoči neki prekršaj na početku akcije, na drugoj polovici terena, i u tom slučaju igra se zaustavlja ondje. Što znači da - nema penala.</p><p>VAR će se primjenjivati na svim utakmicama, jer ne bi bilo fer koristiti ga samo za derbije. Ali ove sezone mogao bi biti testiran u, primjerice, finalu Kupa ili nekom ligaškom susretu ako se okupi jedan educirani sudački VAR tim. Savez financira sve, klubovi moraju jedino omogućiti prostoriju za tu svrhu. Pri čemu moraju paziti i na sigurnost. Jer u nekim se državama znalo dogoditi da su huligani napali VAR suce, čija je prostorija bila kod navijačke tribine.</p><p>Troškovi uvođenja VAR-a su od milijun do 1,5 milijuna dolara, ali HNS je aplicirao za program FIFA Forward, koji može pokriti i 80 posto troškova. Ostatak će financirati HNS. Svaki stadion mora imati posebnu licenciju za VAR, koju izdaje Fifa. Dakle, ako Rudeš ispadne iz lige, deset hrvatskih stadiona morat će dobiti tu licenciju.</p><p>Svi su klubovi morali dati suglasnost da se upotreba VAR-a uvede u propozicije natjecanja.</p>